CELEX: 52020PC0183
Language: lv
Date: 2020-04-29
Title: Priekšlikums PADOMES REGULA par pagaidu pasākumiem attiecībā uz Eiropas uzņēmējsabiedrību (SE) un Eiropas Kooperatīvo sabiedrību (SCE) pilnsapulcēm

EIROPAS KOMISIJA
            Briselē, 29.4.2020
            COM(2020) 183 final
            2020/0073(APP)
            Priekšlikums
            PADOMES REGULA
            par pagaidu pasākumiem attiecībā uz Eiropas uzņēmējsabiedrību (SE) un Eiropas Kooperatīvo sabiedrību (SCE) pilnsapulcēm
            (Dokuments attiecas uz EEZ)
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Padomes Regula (EK) Nr. 2157/2001 (2001. gada 8. oktobris) par Eiropas uzņēmējsabiedrības (SE) statūtiem un Padomes Regula (EK) Nr. 1435/2003 (2003. gada 22. jūlijs) par Eiropas Kooperatīvās sabiedrības (SCE) statūtiem paredz noteikumus, saskaņā ar kuriem tiek izveidotas un darbojas attiecīgās struktūras, ko tās reglamentē (SE un SCE). Gan SE regula, gan SCE regula arī saskaņo pilnsapulces rīkošanas termiņu. Abas regulas to attiecīgajā 54. pantā paredz identisku noteikumu, saskaņā ar kuru SE un SCE sasauc pilnsapulci vismaz reizi kalendārajā gadā, sešu mēnešu laikā pirms to finanšu gada beigām. Abās regulās šajā ziņā nav paredzēti nekādi izņēmumi. 
            
            
               
                  Covid-19 pandēmijas uzliesmojums nopietni ietekmē uzņēmējsabiedrības un kooperatīvās sabiedrības, tostarp SE un SCE. Proti, ņemot vērā ierobežojošos un sociālās distancēšanās pasākumus, kā arī nepieciešamību koncentrēt centienus uz saimnieciskās darbības ierobežojumu pārvaldību, SE un SCE saskaras ar ievērojamām grūtībām ievērot termiņu pilnsapulces sasaukšanai, kas minēts to attiecīgo regulu 54. pantā. Lai gan dalībvalstis ir ieviesušas ārkārtas pasākumus uzņēmējdarbības tiesību jomā, lai atbalstītu uzņēmējsabiedrības un palīdzētu tām ievērot pašreizējos ārkārtas apstākļus, šādi pasākumi neattiecas ne uz SE, ne uz SCE, jo abos gadījumos to statūti ir ES regula.
               
               
                  Pilnsapulču sasaukšana ir ļoti svarīga, lai nodrošinātu, ka savlaicīgi tiek pieņemti juridiski noteikti vai ekonomiski nepieciešami lēmumi, kas ietekmē pašu uzņēmējsabiedrību, tās akcionārus un trešās personas, tiek pieņemti savlaicīgi. Ņemot vērā to, ka ārkārtas apstākļi saistībā ar Covid-19 ir ārpus SE, SCE un dalībvalstu kontroles, šajā priekšlikumā ES līmenī ir noteikta pagaidu atkāpe no SE regulas 54. pantā un SCE regulas 54. pantā noteiktā termiņa. Šādai pagaidu atkāpei būtu jānodrošina iespēja SE un SCE sasaukt savu pilnsapulci 12 mēnešu laikā pēc finanšu gada beigām, bet jebkurā gadījumā ne vēlāk kā 2020. gada 31. decembrī. Šī pagaidu atkāpe ir vajadzīga, lai ļautu SE un SCE nodrošināt nepieciešamo sagatavošanos pilnsapulcēm un sniegtu juridisko noteiktību attiecībā uz SE un SCE regulās paredzēto pienākumu izpildi.
               
               
                  Turklāt SE regulas 53. pants paredz, ka pilnsapulču organizēšanu un norisi, kā arī balsošanas kārtību reglamentē tiesību akti, ko piemēro akciju sabiedrībām dalībvalstī, kurā ir SE juridiskā adrese. SCE regulas 53. pantā ir paredzēts atbilstošs noteikums. Līdzīgi valstu ārkārtas pasākumiem, ko daudzas dalībvalstis jau ir pieņēmušas attiecībā uz akciju sabiedrībām vai citām sabiedrībām vai struktūrām, ir svarīgi, lai dalībvalstis saskaņā ar attiecīgo regulu 53. pantu nodrošinātu, ka SE un SCE ir atļauts izmantot digitālos rīkus un procesus un ka SE un SCE cenšas pēc iespējas vairāk piemērot šādus rīkus un procesus, lai nodrošinātu, ka tiek pieņemti vajadzīgie lēmumi.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Šā priekšlikuma pamatā ir Līguma par Eiropas Savienības darbību (LESD) 352. pants. Minētajā noteikumā ir precizēts — ja Savienības rīcība izrādītos nepieciešama saskaņā Līgumos noteiktajām politikas jomām, lai sasniegtu kādu no Līgumos noteiktajiem mērķiem, un tajos nav paredzētas vajadzīgās pilnvaras, Padome pēc Komisijas priekšlikuma un ar Eiropas Parlamenta piekrišanu vienprātīgi pieņem vajadzīgos pasākumus, un tas jau bija juridiskais pamats Regulas (EK) Nr. 2157/2001 un Regulas (EK) Nr. 1435/2003 pieņemšanai.
               
            
            
               •Subsidiaritāte
            
            
               
                  Priekšlikuma mērķus nevar pietiekami labi sasniegt atsevišķās dalībvalstīs, jo Eiropas uzņēmējsabiedrības (SE) Savienības līmenī reglamentē Padomes Regula (EK) Nr. 2157/2001 un Eiropas Kooperatīvās sabiedrības (SCE) Savienības līmenī reglamentē Padomes Regula (EK) Nr. 1435/2003. Visi pagaidu pasākumi saistībā ar Covid-19 krīzi, kas atkāpjas no šīm regulām, ir jāpieņem Savienības līmenī.
               
            
            
               •Proporcionalitāte
            
            
               
                  Priekšlikums paredz vienīgi tos pasākumus, kas ir vajadzīgi, lai sasniegtu mērķi mazināt pašreizējā Covid-19 uzliesmojuma ietekmi uz SE un SCE pilnsapulču sasaukšanu. Tāpēc ierosinātais pasākums ir samērīgs, tai skaitā attiecībā uz tā piemērošanu laikā. 
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post izvērtējumi / spēkā esošo tiesību aktu atbilstības pārbaude
            
            
               
                  Šo steidzamo pasākumu ir izraisījis pēkšņs un neparedzams Covid-19 pandēmijas uzliesmojums. Šā iemesla dēļ nav veikts ne ietekmes novērtējums, ne ex post izvērtējums. Vairākas ieinteresētās personas ir aicinājušas rast leģislatīvu risinājumu šajā jautājumā. 
               
            
            
               4.IETEKME UZ BUDŽETU
            
            
               
                  Neattiecas.
               
            
         
         
            
               
            
            
               
            
               
            
            
               2020/0073 (APP)
            
            
               Priekšlikums
            
            
               PADOMES REGULA
            
            
               par pagaidu pasākumiem attiecībā uz Eiropas uzņēmējsabiedrību (SE) un Eiropas Kooperatīvo sabiedrību (SCE) pilnsapulcēm
            
            
               (Dokuments attiecas uz EEZ)
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 352. pantu,
            
            
               ņemot vērā Eiropas Komisijas priekšlikumu,
            
            
               ņemot vērā Eiropas Parlamenta piekrišanu,
            
            
               pēc leģislatīvā akta projekta nosūtīšanas valstu parlamentiem,
            
            
               saskaņā ar īpašu likumdošanas procedūru,
            
            
               tā kā:
            
            
               (1)Lai ierobežotu koronavīrusa izraisītās Covid-19 izplatīšanos, ko Pasaules Veselības organizācija 2020. gada 11. martā pasludināja par pandēmiju, dalībvalstis ir ieviesušas vēl nepieredzētu pasākumu kopumu, jo īpaši cilvēkus ierobežojošus un sociālās distancēšanās pasākumus. 
            
            
               (2)Minētie pasākumi var kavēt uzņēmējsabiedrības un kooperatīvās sabiedrības pildīt savus juridiskos pienākumus saskaņā ar valsts un Savienības uzņēmējdarbības tiesībām, jo īpaši radot tām ievērojamas grūtības pilnsapulču sasaukšanā.
            
            
               (3)Valsts līmenī dalībvalstis ir ieviesušas ārkārtas pasākumus, lai atbalstītu uzņēmējsabiedrības un kooperatīvās sabiedrības un nodrošinātu tām nepieciešamos rīkus un elastību pašreizējos ārkārtas apstākļos. Konkrētāk, daudzas dalībvalstis ir ļāvušas izmantot digitālos rīkus un procesus pilnsapulču sasaukšanai un pagarinājušas pilnsapulču rīkošanas termiņus 2020. gadā.
            
            
               (4)Savienības līmenī Eiropas uzņēmējsabiedrības (SE) reglamentē Padomes Regula (EK) Nr. 2157/2001
                  1
               , bet Eiropas Kooperatīvās sabiedrības (SCE) reglamentē Padomes Regula (EK) Nr. 1435/2003
                  2
               . Abās regulās attiecīgajā 54. pantā ir noteikts, ka pilnsapulce tiek sasaukta sešu mēnešu laikā pēc finanšu gada beigām. Ņemot vērā pašreizējos ārkārtas apstākļus, būtu jāpiešķir pagaidu atkāpe no šīs prasības. Ņemot vērā to, ka pilnsapulču sasaukšana ir ļoti svarīga, lai nodrošinātu, ka juridiski noteikti vai saimnieciski nepieciešami lēmumi tiek pieņemti savlaicīgi, SE un SCE būtu jāatļauj sasaukt to pilnsapulci 12 mēnešu laikā pēc finanšu gada beigām ar nosacījumu, ka tā tiek rīkota ne vēlāk kā 2020. gada 31. decembrī. Tā kā šis ir pagaidu pasākums Covid-19 uzliesmojuma dēļ, atkāpe būtu jāpiemēro tikai pilnsapulcēm, kurām jānotiek 2020. gadā.
            
            
               (5)Šīs regulas pieņemšanai Līgumā par Eiropas Savienības darbību nav paredzētas citas pilnvaras, izņemot tās, kas noteiktas 352. pantā.
            
         
         
            
               (6)Ņemot vērā to, ka šīs regulas mērķus, proti, paredzēt pagaidu ārkārtas risinājumu, kas atkāpjas no Regulas (EK) Nr. 2157/2001 noteikuma un Regulas (EK) Nr. 1435/2003 noteikuma, nevar pietiekami labi sasniegt atsevišķās dalībvalstīs, bet mēroga un ietekmes dēļ tos var labāk sasniegt Savienības līmenī, Savienība var pieņemt pasākumus saskaņā ar Līguma par Eiropas Savienību 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi minēto mērķu sasniegšanai.
            
            
               (7)Ņemot vērā to, ka Regulu (EK) Nr. 2157/2001 un (EK) Nr. 1435/2003 54. pantā minētais sešu mēnešu laikposms beigsies 2020. gada maijā vai jūnijā, un to, ka būs jāņem vērā sasaukšanai nepieciešamie laikposmi, šai regulai būtu jāstājas spēkā steidzamības kārtā. 
            
            
               (8)Ņemot vērā šo steidzamību, tiek uzskatīts par lietderīgu izmantot izņēmumu astoņu nedēļu laikposmam, kas minēts 4. pantā Protokolā Nr. 1 par valstu parlamentu lomu Eiropas Savienībā, kurš pievienots Līgumam par Eiropas Savienību, Līgumam par Eiropas Savienības darbību un Eiropas Atomenerģijas kopienas dibināšanas līgumam,
            
            
            
               IR PIEŅĒMUSI ŠO REGULU.
            
            
               1. pants
            
            
               Pagaidu pasākums attiecībā uz Eiropas uzņēmējsabiedrību (SE) pilnsapulcēm
            
            
            
               Ja saskaņā ar Regulas (EK) Nr. 2157/2001 54. panta 1. punktu SE pilnsapulce ir jāsasauc 2020. gadā, konkrētā SE var, atkāpjoties no minētā noteikuma, sapulci rīkot 12 mēnešu laikā pēc finanšu gada beigām ar nosacījumu, ka sapulce tiek rīkota, vēlākais, 2020. gada 31. decembrī.
            
            
               2. pants
            
            
               Pagaidu pasākums attiecībā uz Eiropas Kooperatīvo sabiedrību (SCE) pilnsapulcēm
            
            
            
               Ja saskaņā ar Regulas (EK) Nr. 1435/2003 54. panta 1. punktu SCE pilnsapulce ir jāsasauc 2020. gadā, konkrētā SCE var, atkāpjoties no minētā noteikuma, sapulci rīkot 12 mēnešu laikā pēc finanšu gada beigām ar nosacījumu, ka sapulce tiek rīkota, vēlākais, 2020. gada 31. decembrī.
            
            
            
               3. pants
            
            
               Stāšanās spēkā
            
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē,
            
         
         
            
               
                     Padomes vārdā —
               
               
                     priekšsēdētājs
               
               
            
         
         
            
                  
                     (1)
                  
                        Padomes Regula (EK) Nr. 2157/2001 (2001. gada 8. oktobris) par Eiropas uzņēmējsabiedrības (SE) statūtiem (OV L 294, 10.11.2001., 1. lpp.).
               
               
                  
                     (2)
                  
                        Padomes Regula (EK) Nr. 1435/2003 (2003. gada 22. jūlijs) par Eiropas Kooperatīvās sabiedrības (SCE) statūtiem (OV L 207, 18.8.2003., 1. lpp.).